- రుతుపవనాలూ కీలకమే
నవతెలంగాణ - వాణిజ్య విభాగం
             జూన్‌ 20తో ప్రారంభమయ్యే వారంలో దేశీయ స్టాక్‌ మార్కెట్లపై ప్రధానంగా విదేశీ పరిణామాలు ప్రభావం చూపనున్నాయి. యూరోపియన్‌ యూనియన్‌లో బ్రిటన్‌ నిష్క్రమణపై ఈ నెల 23న అక్కడి ప్రభుత్వం రెఫరెండం నిర్వహించనుంది. ఈ పరిణామం ప్రపంచ మార్కెట్లకు అత్యంత కీలకం కానుంది. ఇదే సమయంలో దలాల్‌ స్ట్రీట్‌పైనా ప్రభావం చూపనుంది. దీనికి తోడు దేశంలో రుతుపవనాల స్థితి, ఎఫ్‌ఐఐలు, ముడి చమురు ధరలు, రూపాయి మారకం విలువలను మదుపర్లు కీలకంగా తీసుకోనున్నారు. జూన్‌ 2016కు సంబంధించిన పారిశ్రామికోత్పత్తిపై నిక్కీ అంచనాలు విడుదల చేయనుంది. ఈ పరిణామం మదుపర్లలో విశ్వాసాన్ని ప్రభావితం చేయనుంది. జీఎస్‌టీి అమలుపై చర్చలు, అమెరికాలో గృహాల అమ్మకాలు, ఉపాధి రేటు తదితర అంశాలు మార్కెట్ల సరళీకి కీలకం కానున్నాయి.
67కు కుంగిన రూపాయి
జూన్‌17తో ముగిసిన వారంలో దేశీయ స్టాక్‌ మార్కెట్లు యథాతథంగా నమోదయ్యాయి. బీఎస్‌ఇ సెన్సెక్స్‌ స్వల్పంగా 9.84 పాయింట్లు కోల్పోయి 26,626 వద్ద ముగిసింది. నేషనల్‌ స్టాక్‌ ఎక్సేంజీ నిఫ్టీ యథాతథంగా 8,170 వద్ద నమోదయ్యింది. నిఫ్టీ-50లో భారతీ ఇన్‌ఫ్రాటెల్‌ అత్యధికంగా 9.83 శాతం విలువ కోల్పోయింది. ఐసీిఐసీిఐ బ్యాంకు, ఒఎన్‌జీసీ, టాటా పవర్‌, అల్ట్రాటెక్‌ సిమెంట్‌, టాటా స్టీల్‌ సూచీలు వరుసగా 5.46 శాతం, 3.46 శాతం, 3.41 శాతం, 2.89 శాతం, 2.75 శాతం చొప్పున గత వారంలో అధిక నష్టాలు చవి చూసిన వాటిలో టాప్‌లో ఉన్నాయి. మరోవైపు గెయిల్‌, ఎస్‌బీఐ, హిందాల్కో, బ్యాంకు ఆఫ్‌ బరోడా, ఐటీసీ సూచీలు 4.89 శాతం, 3.37 శాతం, 2.86 శాతం, 2.67 శాతం, 2.37 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. బీఎస్‌ఇలో రంగాల వారిగా టెలికం, బ్యాంకింగ్‌, వైద్య, ఆటో సూచీలు 1.83 శాతం, 0.90 శాతం, 0.44 శాతం, 0.39 శాతం చొప్పున విలువ కోల్పోయాయి.
క్రితం వారంలో మొత్తంగా విదేశీ సంస్థాగత మదుపర్లు రూ.295.95 కోట్ల నికర ఈక్విటీలు కొనుగోళ్లు చేశారు. అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ 0.56 శాతం కోల్పోయి 67.17కు పడిపోయింది. జూన్‌10 నాటికి రూపాయి విలువ 66.70 వద్ద నమోదయ్యింది. ప్రధానంగా అమెరికా ఫెడరల్‌ రిజర్వు, బ్యాంకు ఆఫ్‌ జపాన్‌ వడ్డీ రేట్లను యథాతథంగా కొనసాగించాలని నిర్ణయించడంతో మార్కెట్లకు కొంత ఉపశమనం లభించింది. కాగా యూరోపియన్‌ యూనియన్‌లో బ్రిటన్‌ కొనసాగుతుందా లేదా అన్న అంశంలో ప్రపంచ మార్కెట్లు తీవ్ర ఒడిదుడులకు గురి అయ్యాయి.
పబ్లిక్‌ ఇష్యూకి 33 ఎస్‌ఎంఈలు..
దేశంలో 33 చిన్న, మధ్యతరహా పరిశ్రమలు పబ్లిక్‌ ఇష్యూల జారీకి సిద్ధంగా ఉన్నాయి. వ్యాపార విస్తరణ, మూలధన అవసరాల కోసం ఈ నిధులను ఉపయోగించుకోవడానికి వీలుగా ఈ ప్రణాళికల్లో ఉన్నాయి. ఎస్‌ఎంఈ వేదికపై లిస్టింగ్‌ అయ్యే కంపెనీల ఇష్యూ అనంతర పెయిడప్‌ క్యాపిటల్‌ మూడు కోట్ల రూపాయలుండాలి. ఈ కంపెనీలు బీఎస్‌ఈలోని ఎస్‌ఎంఈ ప్లాట్‌ఫామ్‌లో లిస్టింగ్‌ కానున్నాయి.
వీటిలో 15 ఎస్‌ఎంఈలకు ఇష్యూల జారీకి ఇప్పటికే అనుమతి లభించగా 18 సంస్థల దరఖాస్తులు పరిశీలనలో ఉన్నాయి. ఇష్యూల జారీ కోసం సిద్ధంగా ఉన్న కంపెనీల్లో ట్రెన్‌ ఎంటర్‌టైన్‌మెంట్‌, మోనార్క్‌ అపారెల్స్‌, షేర్‌వే సెక్యూరిటీస్‌, ఆక్టావేర్‌ టెక్నాలజీస్‌, వర్త్‌ ఇన్‌ఫ్రా ఇండిస్టీస్‌, ఎజీఐ హాస్పిటాలిటీస్‌, యష్‌ కెమెక్స్‌, అడ్వాన్స్‌ సింటెక్స్‌ వంటి సంస్థలున్నాయి. 2012 మార్చిలో ఎస్‌ఎంఈ ఇండెక్స్‌ను బీఎస్‌ఈ ప్రారంభించింది. అప్పటి నుంచి 139 కంపెనీలు అందులో లిస్టింగ్‌ కాగా వాటి మార్కెట్‌ విలువ 10,126.35 కోట్ల రూపాయలుంది. వాటిలో 18 కంపెనీలు ప్రధాన ఇండెక్స్‌లకు ప్రమోట్‌ కాగా ప్రస్తుతం 121 కంపెనీలు ఈ ప్లాట్‌ఫామ్‌పై ఉన్నాయి.
మీ స్నేహితులకు రికమెండ్ చెయ్యండి